Eelnõu

LÄÄNE-HARJU VALLAVALITSUS

KORRALDUS

Paldiski	19.04.2022 nr 

Detailplaneeringu algatamine

AS Lemeks esitas Lääne-Harju Vallavalitsusele taotluse (registreeritud 13.03.2022 
nr 6-2/736) sooviga algatada detailplaneering Madise külas Kangru-Kalda (katastritunnus 56202:001:0787) maaüksusel. Planeeringuala suurus on ligikaudu 4,46 ha.

Planeeritav katastriüksus asub Lääne-Harju vallas Madise külas Paldiski - Padise (teeregistri nr 11174) idas. Kangru-Kalda maaüksus läänes ja edelas 11174 Paldiski-Padise tee (katastritunnus 56202:001:0703) transpordimaaga, põhjas Kangru (katastritunnus 56202:001:0766), idas Vana-Ranniku (katastritunnus 56202:001:0570) ja lõunas Ranniku (katastritunnus 56202:001:0561) maatulundusmaadega. Detailplaneering on üldplaneeringu kohane.

Padise valla üldplaneeringu joonisel asub planeeritav ala ärimaa ja elamumaa reservmaa sihtotstarbega piirkonnas ning detailplaneeringu kohustusega alal. Maa-ameti kaardirakenduse põllumaade rakenduse andmetel on läänepoolne metsaga kaetud osal tegemist madalsoomullaga mille boniteet on 53 ja idapoolsel lagedal osal on tegemist koreserikka rähkmullaga mille boniteet on 31. Neid alasid eraldab mõtteliselt RUMMU II:RUM elektriõhuliin 1-20 kV .
Maapind tõuseb ida suunal. Elamumaa kruntide moodustamiseks on sobilik idapoolne ala mis vastavalt üldplaneeringule on selleks reserveeritud. Läänepoolsel osal on vajalik teostada pinnase hüdrogeoloogiline uuring, selleks et hinnata millises ulatuses on võimalik elamumaa kruntide kavandamine kuna tegemist on peenliivaga ja liigniiske alaga. Juurdepääs on võimalik kavandada 11174 Paldiski-Padise tee (katastritunnus 56202:001:0801) transpordimaa mahasõidult Kangru-Kalda maaüksuse edelanurgas.

Kangru-Kalda katastriüksusele ulatuvad Paldiski - Padise maantee kaitsevöönd, läänemere ranna piiranguvöönd ja elektriõhuliin 1-20 kV kaitsevöönd. Läänepoolsel liigniiskel osal kulgeb kirde-edela suunaline kraav. Looduskaitselised piirangud puuduvad.

Detailplaneeringu eesmärk on maaüksuse jagamine elamumaa kruntideks, ehitusõiguse ja 
-tingimuste määramine, liikluskorralduse ja tehnovõrkude lahendamine, keskkonnakaitseliste abinõude ning vajalike kitsenduste määramine. Detailplaneeringuga lahendatakse ülesanded vastavalt planeerimisseaduse § 126 lõike 1 punktidele 1–9, 11–12, 17.

Kuna tegemist on üldplaneeringu kohase detailplaneeringuga ja planeeritaval alal ei ole looduskaitselisi piiranguid, siis ei ole nõutud keskkonnamõju strateegilise hindamise eelhinnangu koostamine. Lääne-Harju Vallavalitsusele teadaolevast informatsioonist ei kaasne planeeringuga kavandatud tegevusega olulist keskkonnamõju. Keskkonnatingimustega arvestamine on võimalik planeerimisseaduse § 126 lõike 1 punktide 8, 9 ja 12 kohaselt planeeringumenetluse käigus. Detailplaneeringu algatamisel täiendavate uuringute vajadus puudub.

Planeerimisseaduse § 128 lõigete 1, 4, 5, 6, 7 ja 8, § 130 lõike 1 ja Lääne-Harju Vallavolikogu 30.01.2018 otsuse nr 7 „Ehitusseadustikus ja planeerimisseaduses sätestatud ülesannete delegeerimine“ punkti 2 alusel ning arvestades detailplaneeringu algatamise taotlust

1. Algatada detailplaneering Lääne-Harju vallas Kangru-Kalda (katastritunnus 56202:001:0787) katastriüksusel.

2. Kinnitada detailplaneeringu lähteseisukohad (lisa).

3. Anda vallavanemale volitused detailplaneeringu koostamise halduslepingu sõlmimiseks.

4. Avaldada teade detailplaneeringu algatamisest 14 päeva jooksul Ametlikes Teadaannetes ja valla veebilehel ning 30 päeva jooksul algatamisest alates ajalehes Harju Elu ja Lääne-Harju Valla Lehes.

5. Vallavalitsuse keskkonna- ja planeeringuteosakonnal teavitada detailplaneeringu koostamise algatamisest planeerimisseaduse § 127 lõikes 1 ja 2 nimetatud isikuid ja asutusi.

6. Korraldus jõustub teatavakstegemisest.

7. Käesoleva korralduse peale võib esitada vaide Lääne-Harju Vallavalitsusele või  kaebuse Tallinna Halduskohtule (Pärnu mnt 7, 15082 Tallinn) 30 päeva jooksul korralduse teatavakstegemisest arvates.

(allkirjastatud digitaalselt)
Jaanus Saat	(allkirjastatud digitaalselt)
vallavanem	Anti Pärtel
	vallasekretär